På denne tiden fantes det ennå ikke noe enhetlig postvesen for hele Sveits. Dette kom først i 1849. Frimerket regnes derfor som et lokalt «kantonalmerke». Frimerket ble tegnet av Melchior Berri og viser en preget hvit due som bærer et brev i nebbet, omgitt av teksten «STADT POST BASEL». Frimerket ble trykt i fargene sort, karmosinrød og blå, og var verdens første trefargede frimerke. Frimerket var gyldig frem til 30. september 1854, og ble trykt i et opplag på 41 480.